13.09.2022
Цәыббрамза 6 инаркны 9-нӡа Аԥсны Аҳәынҭқарра Ахада Аслан Бжьаниа дызхагылаз аделегациа Ҟарачы-Черқьестәи Ареспубликаҟны иҟан.
Аусуратә ныҟәара аҳәаақәа ирҭагӡаны имҩаԥысит аиԥыларақәа жәпакы, ҷыдала, ҞЧА Ахада Рашид Темрезов, Ҟарачы-Черқьесиа хатәгәаԥхаралатәи аибашьцәа, иҭахаз ранацәа рԥылара. Иара убас аҳәынҭқарра Ахада ҞЧА 100 шықәса ахыҵра иазкыз аныҳәатә усмҩаԥгатә далахәын.
Цәыббрамза 9 инаркны 10-нӡа Аԥсны Аҳәынҭқарра Ахада Аслан Бжьаниа Ҟабарда-Балкариатәи Ареспублика даҭан. Аԥсни Ҟабарда Балкариеи р-Хадацәа авидеоеимадарала аиԥылара мҩаԥыргеит К.Коков ичымазара иахҟьаны.
Ахада иара убас Ҟабарда хатәгәаԥхаралатәи аибашьцәа дырԥылеит, рызҵаарақәа рҭак ҟаиҵеит.
Аԥснытәи аделегациа Ҟабарда-Балкариатәи Ареспублика раҭаара иара убас Ареспублика 100 шықәса ахыҵра иақәыршәаны имҩаԥысит.
Цәыббрамза 10 инаркны 12-нӡа Аслан Бжьаниа иусуратә ныҟәара мҩаԥысит Адыгеиа Ареспубликаҟны. Ахада напхгара зиҭоз Аԥсны аделегациа иалху Ареспублика Ахада Мурат Кумпилов инапынҵақәа рахь инеира иазкыз аусмҩаԥгатә иалахәын.
Имҩаԥысит иара убас Ахадеи 1992-1993 шш. Аԥсны Аџьынџьтәылатә еибашьра иалахәыз Ҟабарда хатәгәаԥхаралатәи аибашьцәеи реиԥылара
Авизит аҳәаақәа ирҭагӡаны аҳәынҭқарра Ахада еиуеиԥшым ахырхарҭақәа рыла аиԥыларақәа жәпакы мҩаԥигеит.